钦定古今图书集成/理学汇编/经籍典/第104卷 > 汉扬雄太元经二 > 《太元赋》扬雄
## 钦定古今图书集成/理学汇编/经籍典/第104卷 > 汉扬雄太元经二 > 《太元赋》扬雄

观大《易》之损益兮，览老氏之倚伏。省忧喜之共门兮，
察吉凶之同域。皦皦著乎日月兮，何俗圣之暗烛？岂
揭宠以冒灾兮，将噬脐之不及？若飘风不终朝兮，骤
雨不终日。雷隆隆而辄息兮，火犹炽而速灭。自夫物
有盛衰兮，况人事之所极。奚贪婪于富贵兮，迄丧躬
而危族。丰盈祸所栖兮，名誉怨所集。薰以芳而致烧
兮，膏含肥而见焫。翠羽媺而殃身兮，蚌含珠而擘裂。
圣作典以济时兮，驱蒸民而入甲。张仁义以为纲兮，
怀忠贞以矫俗。指尊选以诱世兮，疾身没而名灭。岂
若师《由聃》兮，执元静于中谷？纳傿禄于江淮兮，揖松
乔于华岳。升昆仑以散发兮，踞弱水以濯足。朝发轫
于流沙兮，夕翱翔乎碣石。忽万里而一顿兮，过列仙
以托宿。役青要与承戈兮，抚冯夷以作乐。听素女之
清声兮，观宓妃之妙曲。茹芝英以御饿兮，饮玉醴以
解渴。“排阊阖以窥天庭兮，骑骍騩以踟蹰。载羡门与
俪游兮，永览周乎八极。”

乱曰：“甘饵含毒，难数尝兮。麟而可羁，近犬羊兮。鸾凤
高翔，戾青云兮。不挂网罗，固足珍兮。斯错位极，离大
戮兮。屈子慕清，葬鱼腹兮。伯姬曜名，焚厥身兮。孤竹
二子，饿首山兮。断迹属娄，何足称兮？辟斯数子，智若
渊兮。我异于此，执太元兮。荡然肆志，不拘挛兮。”
宋胡一桂《周易启蒙翼传》